DEKLARATË PËR SHTYP

RAPORTI I RI ZBULON ÇMIMET E TRAFIKUT TË DROGËS DHE EMIGRANTËVE NË BALLKANIN PERËNDIMOR DHE VENDET KU PASTROHEN PARATË

Raporti i ri i GI-TOC Çmimet në pikat kyçe: Analiza e flukseve të njerëzve, drogës dhe parave në Ballkanin Perëndimor paraqet një tablo të detajuar të çmimeve dhe rrugëve të trafikimit të drogës dhe emigrantëve përgjatë Ballkanit Perëndimor dhe hedh dritë mbi fitimet që burojnë prej tyre, si dhe mbi vendet ku pastrohen paratë

**Vjenë, Austri – 10 Maj 2021:** Tregu i trafikimit të emigrantëve në Ballkanin Perëndimor vlen të paktën €50 milionë në një vit, identifikon një raport i ri i Iniciativës Globale Kundër Krimit të Organizuar Ndërkombëtar (GI-TOC). Ndonëse kjo vlerë është shumë më e ulët se ajo përgjatë pikut të krizës humanitare në vitin 2015, tregon që ende tregu i emigrantëve gjeneron të ardhura, pavarësisht përpjekjeve për ta mbyllur “Rrugën Ballkanike”.

***Çmimet në pikat kyçe: Analiza e flukseve të njerëzve, drogës dhe parave në Ballkanin Perëndimor*** sjell informacion të detajuar për sa i përket çmimeve dhe rrugëve të trafikimit të drogës dhe emigrantëve në rajon. Përmes përdorimit të hartave të detajuara dhe analizës, raporti identifikon pikat hyrëse dhe dalëse **të trafikimit të emigrantëve** në gjashtë vende të Ballkanit Perëndimor; në të njëjtën kohë edhe lokalitetet që shërbejnë si nyje apo qendra të tregut të drogës.

Pandemia e *COVID-19* nuk duket se ka ndikuar në mënyrë domethënëse në ndërprerjen e këtyre flukseve të paligjshme.

Për sa i përket **drogave**,raporti sjell një hartë të detajuar të rrugëve të trafikimit, duke nënvizuar vlerën që drogat marrin, teksa lëvizin përmes kufijve, duke treguar çmimet e shumicës dhe pakicës në disa pika kyçe në rajon, të cilat janë nyje trafiku apo tregje të drogës. Trendet e reja që vihen re në rajon për sa i përket drogave, përfshijnë:

* Sasinë e rritur të kultivimit të kanabisit (veçanërisht në ambientet e brendshme) në vende të tjera përveç Shqipërisë, si Bosnja dhe Hercegovina, Maqedonia e Veriut dhe Serbia;
* Fluksin e madh të kanabisit nga vendet e Ballkanit Perëndimor drejt Bullgarisë;
* Fluksin e kokainës nga drejtime të ndryshme, duke përfshirë Kroacinë, Greqinë dhe portet e Detit të Zi në Bullgari dhe Rumani.
* Rritjen e prodhimit dhe përdorimit të drogave sintetike.

Shumë nga zonat e nxehta, të identifikuara në këtë raport - të cilat janë kryesisht në rajonet kufitare - janë të prira të zhvillojnë një sërë aktivitetesh kriminale, duke përfshirë edhe trafikimin e drogës dhe pastrimin e parave. Këto lokacione janë të njohura e megjithatë në to, përveç kanabisit, ka pak konfiskime të drogave apo arrestime të krimineleve të rëndësishëm, gjë e cila të bën të mendosh se ekziston një ombrellë mbrojtëse që sjell përfitime dhe ruan *status quo*-në.

Raporti del në përfundimin se “flukset e njerëzve, drogave dhe parave përgjatë Ballkanit Perëndimor nuk ndjekin linja të drejta si vektorët në një hartë.”

“Ata ndërmarrin shpesh distanca të shkurtra dhe kryejnë rrugë të ndryshme në varësi të vështirësive dhe mundësive”, - thekson Walter Kemp, një nga autorët e raportit.

“Trafikantët dhe ata që pastrojnë paratë e tyre joshen nga pikat kufitare, bizneset apo sistemet bankare me risk të ulët. Shumë transaksione në ‘botën e nëndheshme’ bëhen të mundura nga bashkëpunimi me ‘botën në sipërfaqe’.”

Raporti gjithashtu analizon sektorët dhe **pikat e nxehta ku pastrohen paratë.**

Për shembull, shumat e vogla të parave pastrohen në biznese me nivele të larta të qarkullimit të *cash*-it, si hotele, restorante, pastiçeri, bare dhe klube, dyqane suveniresh, benzinata, kompani taksish, palestra, pika ku shiten fruta-perimet etj. Të ardhurat e konsiderueshme furnizojnë ndërtimin dhe pasuritë e paluajtshme, lojërat e fatit dhe turizmin. Raporti thekson se të ardhurat e aktiviteteve të paligjshme që kryhen në rajon, pastrohen kryesisht po në rajon, ndërsa grupet kriminale të Ballkanit Perëndimor janë duke gjeneruar të ardhura të shumta si pasojë e aktiviteteve të paligjshme (veçanërisht trafikimit të drogës) jashtë rajonit.

“Paratë e pista, të gjeneruara dhe të pastruara në rajon, po mbajnë gjallë një ekosistem të krimit dhe korrupsionit”, - thotë Kristina Amerhauser, një nga autoret e raportit.

Teksa raporti jep një tablo të detajuar të çmimeve dhe rrugëve të trafikut për emigrantët dhe drogat, si dhe të flukseve të paligjshme të parave, gjithashtu thekson se nevojitet më shumë informacion kryesisht nga burimet zyrtare.

“Është e habitshme se sa pak autoritetet dinë ose se sa pak informacione ato duan të ndajnë për sa i përket të dhënave mbi çmimet e drogave, pastërtisë së tyre, sekuestrimeve dhe vesit të përdorimit të tyre, përfshirë dhe pastrimin e parave”, - thekson një nga autorët e raportit, Ruggero Scaturro.

“Për të zhvilluar politika të bazuara mbi evidencat, në duam më shumë fakte - jo vetëm në nivel kombëtar, por edhe në zonat e nxehta dhe nivel rajonal.”

Ky raport është i treti në trilogjinë e raporteve mbi pikat e nxehta të krimit të organizuar në Ballkanin Perëndimor. Raportet e mëparshme përfshijnë *Zonat Problematike të Krimit të Organizuar në Vendet e Ballkanit Perëndimor: Identifikimi dhe analizimi i pikave të dobëta në zona të caktuara në një kontekst rajonal* (Maj 2019) dhe *Tentakulat e Krimit Ndërkombëtar: Zonat Problematike të Krimit të Organizuar nga Vendet e Ballkanit Perëndimor* (Korrik 2020).

**Për pyetje të mëtejshme apo për të intervistuar autorët e raportit, ju lutemi kontaktoni Claudio Landi (****Claudio.landi@globalinitiative.net****).**

Rreth Iniciativës Globale

*Iniciativa Globale Kundër Krimit të Organizuar Ndërkombëtar është një rrjet profesionistësh, të cilët punojnë në frontin e luftës kundër ekonomisë së paligjshme dhe aktorëve kriminalë.*

*Përmes një rrjeti global vëzhguesish të shoqërisë civile të ekonomisë së paligjshme, ne monitorojmë trendet në zhvillim dhe punojmë për të ndërtuar bazën e provave për krijimin e politikave, shpërndarjen e ekspertizës së Rrjetit tonë dhe përshpejtimit të ndërhyrjeve të plota në një gamë të gjerë llojesh kriminaliteti. Me Fondin e Rimëkëmbjes së Iniciativës Globale, ne mbështesim aktivistët e komuniteteve dhe Organizatat Jofitimprurëse që të punojnë në ato zona, ku qeverisja e krimit vë seriozisht në rrezik jetën dhe sigurinë e njerëzve.*